El Tribunal Suprem inadmet a tràmit la petició de nul·litat del procés del Malecó presentada per Prosagunsa
29 de març 2019

![Imagen 1](/media/zfzdaj3d/23_mac_quico-fernandez-2_final.jpg)

![](/media/4ltdqgt2/23_c_malecon-terrestre1.jpg)  
  

Este matí s'ha donat compte a la Junta de Govern Local de la providència dictada el 12 de març passat pel Tribunal Suprem (Secció Primera Sala contenciosa administrativa). Segons esta, este tribunal no ha admés a tràmit l'incident de nul·litat de les actuacions presentat per Promotora Saguntina S. A. contra la inadmissió del recurs de cassació contra la sentència de l'Audiència Nacional que va declarar que el Malecó de Menera seguia inclòs dins del domini públic marítimo-terrestre. Contra eixa providència no cap recurs.

  

L'alcalde de Sagunt, Quico Fernández, ha agraït als servicis jurídics de l'Ajuntament, a Urbanisme, Secretaria General i a la important col·laboració de persones que a títol individual han prestat la seua ajuda. A més de la Escuela de Aprendices “**per aportar plànols i documentació**”. Amb esta ajuda, “**hem demostrat que no hi ha cap dret i, per tant, no hi ha lloc a cap expropiació**”.

  

Fernández explica que amb esta decisió del Tribunal Suprem es tanca de manera definitiva este contenciós “**que va deixar la línia marítimo-terrestre, de domini públic, a on estava. I que va preservar els drets i interessos de tots els ciutadans de la nostra institució que es van veure vulnerats de manera il·legítima per part d'interessos privats**”.

  

“**És una grandíssima notícia. Hem prestat un servei inestimable a la nostra ciutat gràcies al treball dels nostres tècnics i a les decisions valentes que vam prendre en el seu moment i que hem mantingut fins al final**”, ha finalitzat l'alcalde.

  

Després de la sentència de l'Audiència Nacional, del passat 5 de juny de 2018, que va declarar la nul·litat de l'Ordre ministerial (de 30 de juliol de 2014) i que donava la raó a l'Ajuntament de Sagunt i declarava que el Malecó de Menera estava dins del domini públic marítimo-terrestre, l'empresa va presentar davant esta sentència ferma un incident de nul·litat de les actuacions, és a dir, la nul·litat del procés, que ara també ha sigut inadmés pel Tribunal Suprem.

  

En l'Ordre ministerial que es va adoptar el 30 de juliol de 2014, es va aprovar una modificació de la delimitació a l'efecte d'excloure del domini marítimo-terrestre la finca registral 37.075, que s'intenta atribuir al terreny conegut com Malecó de Menera. Això va donar motiu posteriorment al fet que l'empresa Prosagunsa, propietària dels terrenys, sol·licitara a l'Ajuntament de Sagunt la seua expropiació per un import de 100 milions d'euros. La sentència núm. 348/18, de 5 de juny de 2018, de la Secció Primera de la Sala contenciosa administrativa de l'Audiència Nacional, declara la nul·litat d'esta ordre ministerial de 2014, que excloïa de domini públic marítimo-terrestre el Malecó de Menera. Per tant, amb la citada sentència va quedar sense efecte la modificació de la delimitació i els terrenys seguixen inclosos en el domini públic marítimo- terrestre.

![](/media/m1ymk34g/23_c_malecon-terrestre2.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-tribunal-suprem-inadmet-a-tràmit-la-petició-de-nul-litat-del-procés-del-malecó-presentada-per-prosagunsa/ "Facebook")
*   [](http://twitter.com/share?url=https://aytosagunto.es/va/actualitat/el-tribunal-suprem-inadmet-a-tràmit-la-petició-de-nul-litat-del-procés-del-malecó-presentada-per-prosagunsa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-tribunal-suprem-inadmet-a-tràmit-la-petició-de-nul-litat-del-procés-del-malecó-presentada-per-prosagunsa/ "Linked In")
*   [](mailto:?body=https://aytosagunto.es/va/actualitat/el-tribunal-suprem-inadmet-a-tràmit-la-petició-de-nul-litat-del-procés-del-malecó-presentada-per-prosagunsa/)